វេជ្ជបណ្ឌិត​ថា លោក Trump លែង​ជា​ហានិភ័យ​ចម្លង​ជំងឺ​កូវីដ១៩ ដល់​អ្នក​ដទៃ​ហើយ
ព្រឹត្តិការណ៍​នេះ​ត្រូវ​បាន​ប្រកាស​ឡើង ស្រប​ពេល​ដែល​លោក​វេជ្ជបណ្ឌិត Anthony Fauci ដែល​ជា​អ្នក ជំនាញ​កំពូល​ខាង​ផ្នែក​ជំងឺ​ឆ្លង​របស់​សហរដ្ឋ​អាមេរិក បាន​រំឭក​សេតវិមាន​ឲ្យ​ជៀសវាង​រៀបចំ​ការ​ជួបជុំ​ទ្រង់ទ្រាយ​ធំ​ដោយ​មិន​មាន​ពាក់​ម៉ាស់។
ប្រធានាធិបតីសហរដ្ឋអាមេរិកលោក Donald Trump បានរៀបចំការជួបជុំយុទ្ធនាការឃោសនាបោះឆ្នោតនៅសេតវិមានកាលពីថ្ងៃសៅរ៍ ដែលជាព្រឹត្តិការណ៍សាធារណៈដំបូងបង្អស់របស់លោក តាំងពីលោកបានធ្វើតេស្តឃើញថាឆ្លងជំងឺកូវីដ១៩ មក។ ប៉ុន្មានម៉ោងក្រោយមក លោកវេជ្ជបណ្ឌិត Sean Conley ដែលជាវេជ្ជបណ្ឌិតផ្ទាល់ខ្លួនរបស់លោកប្រធានាធិបតី Trump បានចេញសេចក្ដីប្រកាសមួយថា លោក Trump លែងជាហានិភ័យនៃការចម្លងជំងឺកូវីដ១៩ ដល់អ្នកដទៃហើយ ដោយយោងលើលទ្ធផលនៃការធ្វើតេស្តជំងឺកូវីដ១៩ កាលពីព្រឹកថ្ងៃសៅរ៍។ សេចក្ដីប្រកាសរបស់លោកវេជ្ជបណ្ឌិត Conley បានបញ្ជាក់ថា បើយោងលើបទដ្ឋានរបស់មជ្ឈមណ្ឌលគ្រប់គ្រងនិងបង្ការជំងឺរបស់សហរដ្ឋអាមេរិក (CDC) លោក Trump អាចជួបអ្នកដទៃបានដោយមិនមានហានិភ័យចម្លងជំងឺដល់គេនោះទេ។ លោក Trump បានថ្លែងពីលើរានហាលខាងមុខនៃសេតវិមានដោយមិនពាក់ម៉ាស់ ទៅកាន់អ្នកចូលរួមដែលភាគច្រើនជាពលរដ្ឋស្បែកខ្មៅ និងពលរដ្ឋដើមកំណើតអាមេរិកឡាទីនថា មាន «បញ្ហាផ្ទុះរាលដាលជាច្រើន ប៉ុន្តែវានឹងរលាយបាត់ស្រមោល»។ លោក Trump បានថ្លែងបន្ថែមដោយមិនមានភស្តុតាងថា៖ «វ៉ាក់សាំងនឹងមានក្នុងពេលឆាប់បំផុតខាងមុខ»។ អ្នកចូលរួមទាំងអស់តម្រូវឲ្យពាក់ម៉ាស់សម្រាប់ព្រឹត្តិការណ៍របស់សេតវិមានដែលគេហៅថា «ការតវ៉ាដោយសន្តិវិធីដើម្បីច្បាប់និងរបៀបរៀបរយ» នេះ។ ពួកគេត្រូវបានជំរុញឲ្យរក្សាគម្លាតពីគ្នា និងត្រូវបានវាស់កម្ដៅក្នុងខ្លួន និងបំពេញបញ្ជីសំណួរខ្លីមួយ។ ទីភ្នាក់ងារព័ត៌មាន AP បានរាយការណ៍ថា ភាគច្រើននៃអ្នកដែលចូលរួមនៅក្នុងពិធីថ្លែងរបស់លោក Trump នេះ បានពាក់ម៉ាស់ ប៉ុន្តែមានការរក្សាគម្លាតពីគ្នាតិចតួចប៉ុណ្ណោះ។ ព្រឹត្តិការណ៍នេះត្រូវបានប្រកាសឡើង ស្របពេលដែលលោកវេជ្ជបណ្ឌិត Anthony Fauci ដែលជាអ្នក ជំនាញកំពូលខាងផ្នែកជំងឺឆ្លងរបស់សហរដ្ឋអាមេរិក បានរំឭកសេតវិមានឲ្យជៀសវាងរៀបចំការជួបជុំទ្រង់ទ្រាយធំដោយមិនមានពាក់ម៉ាស់។ កន្លងមក មជ្ឈមណ្ឌល CDC បានស្នើថា អ្នកដែលជាសះស្បើយពីជំងឺកូវីដ១៩ គួរបន្តពាក់ម៉ាស់ និងអនុវត្តការរក្សាគម្លាតពីអ្នកដទៃ៕